Forslaget til ny lov om eiendomsregistrering skaper ikke den store uenighet i komiteen. Det har vært en ryddig prosess fra alle partier, og innstillingen er enstemmig på mange områder. Likevel må vi bare registrere at de rød-grønne også på dette området vil markere sin ideologiske motstand mot konkurranseutsetting og privat tjenesteyting ved å gå imot Regjeringens forslag om å skille mellom tjenesteproduksjon og offentlig forvaltning når det gjelder eiendomsregistrering. Jeg er imidlertid glad for at regjeringspartiene og Fremskrittspartiet danner flertall for Regjeringens forslag om et skille mellom produksjon og forvaltning på dette området. Men det kan først være riktig å peke på betydningen av å få en slik lov som skal vedtas i dag. For de aller fleste utviklede land er en god registrering og matrikkelføring av eiendom, grenser, heftelser osv. svært viktig for å sikre den private eiendomsrett, og for å legge grunnlaget for en god økonomisk utvikling. Samspillet mellom matrikkelen og tinglysingsregisteret skal utfylle hverandre og danne hovedlinjene i et nasjonalt system for eiendomsinformasjon. Videre vil et nytt registreringssystem kunne legge til rette for en raskere utvikling mot en mer brukervennlig og effektiv offentlig forvaltning. Bruk av moderne teknologi for datautveksling, både mellom offentlige etater og mellom registre og bruker, frigjør tid til andre viktige oppgaver i forvaltningen, og, ikke mindre viktig, gjør livet lettere for oss brukere. Flertallet i komiteen slutter opp om Regjeringens forslag om å skille offentlig forvaltning og tjenesteproduksjon. Det er foreslått at kommunene selv kan velge organisering av arbeidet med tjenestedelen av eiendomsregistreringen, men at privat tjenesteyting lovteknisk er hovedløsningen. Det fremgår likevel at kommunene kan beslutte at den skal ha enerett på oppmålingsforretninger i sin kommune. Oppmålingsforretningen innebærer ikke noen form for offentlig beslutning. Oppmåling har ofte vært en flaskehals i kommunene, og har ofte forsinket delings- og byggeprosesser. Det ligger derfor godt til rette for å få en raskere og mer fleksibel gjennomføring med private landmålerforetak. En utskilling av tjenestedelen kan også gjøre det mulig å løse mer kompliserte eiendomsforhold innenfor akseptable tidsrammer, og også gjøre det mulig å løse mer kompliserte eiendomsforhold på en slik måte. En klar forutsetning må være at den som skal foreta landmålingen, kan dokumentere høy kompetanse. Lovteksten slår fast krav om dette for private virksomheter, men sier ikke eksplisitt at slik kompetanse også er et krav dersom kommunen velger å videreføre sin enerett til oppmåling. Flertallet mener imidlertid at det bør være like selvsagt med kompetansekrav til offentlig oppmåling som til privat, slik at vi kan sikre god kvalitet på denne type tjenester i hele landet. Komiteen er enig i Regjeringens forslag om at en sentral styresmakt skal ha ansvar for drift av matrikkelen, men at lokale matrikkelstyresmakter skal føre den. Det er likeledes enighet om at Miljøverndepartementet v/Statens kartverk skal være den nasjonalt ansvarlige. Kommunene bør ha ansvar for å føre matrikkelen enten alene eller i et interkommunalt samarbeid. Lovforslaget fører videre dagens registerenheter grunneiendom, festegrunn og eierseksjon. Men det innføres også to nye registerenheter: anleggseiendom og jordsameie. Registerenheten anleggseiendom innbefatter volum over eller under jordoverflaten, bygningsvolum som f.eks. parkeringshus under bakkenivå eller lokk over bakkenivå. Forslagene sikrer at retten til eiendom ikke faller utenfor matrikkelføringen. Et langsiktig mål er å få et ensartet adressesystem for hele landet, og at alle eiendommer som ikke tidligere er kartlagt – og det er faktisk omtrent 900 000 eiendommer som mangler en fullverdig adresse – blir oppmålt og merket, og gitt en adresse som andre eiendommer. Lov om eigedomsregistrering er en viktig lov. Den sikrer gode systemer for grenser mellom eiendommer, sikrer retten til eiendom i forbindelse med tinglysing, den forenkler og samler datainnsamlingen, og utskilling av tjenestedelen kan gi forbrukerne en fleksibel, rask og rimelig gjennomføring av oppmålingsforretninger. Tjenestene kan også gi en ny, spennende bransje, som med høy kompetanse kan heve standarden på oppmålingen. Flertallet i komiteen ser på utskilling av tjenestedelen som et viktig bidrag til at kommunene kan konsentrere sin innsats om alle de viktige områder hvor beslutninger må fattes av folkevalgte organer, slik at de ikke må bruke ressurser på tjenester som like bra eller bedre kan løses av private. Jeg anbefaler med dette at lov om eigedomsregistrering vedtas.